Áprilisban megkezdi a termelést a Toyota első Japánon kívüli akkumulátorgyára

Miközben néhány nappal ezelőtt az első Japánon kívüli Lexus gyár létesítéséről érkezett bejelentés a kínai Sanghajban az Európában és Amerikában egyaránt számos autógyárral rendelkező Toyota most arról adott hírt, hogy hamarosan megkezdi a gyártást a vállalat első Japánon kívüli akkumulátorgyárában az egyesült államokbeli Észak-Karolinában.

A 2024-ben világszinten 44%-ban részben vagy teljesen elektromos autókat értékesítő Toyota a tervek szerint 2025-ben látványosan tovább növeli eladásaiban az elektrifikált autók arányát. A fő csapást az idei évben is az öntöltő hibrid elektromos autók képviselik majd, emellett ugyanakkor a korábbinál nagyobb hangsúlyt kapnak a plug-in hibrid elektromos és akkumulátoros elektromos modellek egyaránt. Az elektrifikált előretörésnek fontos pillérét jelenti majd az egyesült államokbeli akkumulátorgyár, ahonnan az szerelt elektrifikált modellek szállítása 2025 áprilisában kezdődik meg az észak-amerikai piacokra.

Az első Toyota akkumulátorgyár Japánon kívül

A Toyota Battery Manufacturing North Carolina (TBMNC), a Toyota első Japánon kívüli saját akkumulátorgyártó üzeme készen áll a termelés megkezdésére, és áprilisban megkezdi az észak-amerikai elektrifikált modellekhez szánt akkumulátorok szállítását. A közel 14 milliárd dolláros beruházással létesült akkumulátorgyár a Toyota 11. gyártóüzeme az Egyesült Államokban, 5000 munkahelyet támogatva fog akkumulátorokat gyártani hibrid (HEV), plug-in hibrid (PHEV) és akkumulátoros elektromos járművekhez (BEV). Az új akkumulátorgyár a Toyota „best-in-town” megközelítésének része: a Toyota helyben fektet be és termel, hozzájárul a helyi közösséghez, és a helyi igényekre szabott termékeket kínál a többirányú stratégia révén. Eddig a Toyota teljes amerikai beruházása 49 milliárd dollárra rúg, ami több mint 280.000 munkahelyet támogat az iparágban. Az amerikai üzleti közösség tagjaként a Toyota továbbra is hozzájárul a régióhoz a munkahelyteremtés és a beruházások révén. Ezt a megközelítést követi egyébiránt a Toyota Európában is, ahol közvetlenül több mint 26.000 embert foglalkoztat, és 1990 óta több mint 12 milliárd eurót fektetett be a kontinensen. A Toyota nyolc európai gyártóüzeme Portugáliában, az Egyesült Királyságban, Franciaországban, Lengyelországban, a Cseh Köztársaságban és Törökországban található, ezekben állítják elő a kontinensen gazdára találó Toyota modellek 75%-át.

https://www.youtube.com/watch?v=Ky0vWCIxt\_8

Sajtókapcsolat:

* Varga Zsombor, PR manager
* +36 23 885 125
* zsombor.varga@toyota-ce.com

Eredeti tartalom: Toyota Central Europe - Hungary Kft.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=19123